กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นอีกหลายพื้นที่ เนื่องจากสภาพอากาศปิดและลมสงบ
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นอีกหลายพื้นที่ เนื่องจากสภาพอากาศปิดและลมสงบ คาด พรุ่งนี้ปริมาณฝุ่นละอองยังมีผลกระทบต่อสุขภาพอยู่สถานีตรวจวัดคุณภาพอากาศ กรมควบคุมมลพิษ (คพ.)  ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 21 มกราคม 2562 ภาพรวมคุณภาพอากาศอยู่ในระดับคุณภาพปานกลางถึงเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 50 - 83 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นจากเมื่อวานนี้ในหลายพื้นที่ เนื่องจากอากาศลอยตัวไม่ดี มีสภาพอากาศปิด ลมสงบ ความเร็วลมส่วนใหญ่ต่ำกว่า 1.8 กิโลเมตรต่อชั่วโมง มีหมอกในตอนเช้าและไม่มีฝน ส่งผลให้ปริมาณฝุ่นละอองมีแนวโน้มเพิ่มขึ้น ขณะที่ค่าฝุ่นละอองขนาดไม่เกิน 10 ไมครอน ตรวจพบค่าระหว่าง 65 - 132 ไมโครกรัมต่อลูกบาศก์เมตร โดยเกินมาตรฐานที่บริเวณริมถนนกาญจนาภิเษก เขตบางขุนเทียน และตำบลทรงคนอง อำเภอพระประแดง จังหวัดสมุทรปราการ คาดการณ์ว่า คุณภาพอากาศในวันพรุ่งนี้ 22 มกราคม 2562 จากการพยากรณ์และแบบจำลองของกรมอุตุนิยมวิทยาการลอยตัวของอากาศจะดีขึ้น ลมพัดอ่อน อาจทำให้ฝุ่นละอองเจือจางได้เล็กน้อย แต่ยังคาดว่า คุณภาพอากาศจะอยู่ในระดับมีผลกระทบต่อสุขภาพอยู่ สำหรับประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพควรหลีกเลี่ยง หรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง ที่สำคัญขอความร่วมมือประชาชนลดการใช้รถยนต์ส่วนบุคคล งดการเผาในที่โล่งทุกประเภท และขอความร่วมมือผู้ประกอบการรถโดยสารและรถขนส่งงดใช้รถยนต์ที่มีควันดำอย่างเด็ดขาด โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com